1. L-enerġija rinnovabbli u l-effiċjenza enerġetika kif se jikkontribwixxu għall-mira tal-UE għall-2030 li jitnaqqsu l-emissjonijiet netti tal-gassijiet serra b'mill-inqas 55 %? Is-settur tal-enerġija huwa responsabbli għal 75 % tal-emissjonijiet tal-gassijiet serra fl-UE. L-iffrankar tal-enerġija permezz ta' miżuri għall-effiċjenza enerġetika u ż-żieda kbira fl-enerġija rinnovabbli huma essenzjali għad-dekarbonizzazzjoni tal-ekonomija – kemm fil-bini, fl-industrija, fit-trasport kif ukoll f'setturi oħrajn. Iż-żewġ miżuri jnaqqsu direttament l-emissjonijiet, it-tniġġis tal-arja u d-dipendenza fuq il-fjuwils fossili. L-aktar enerġija rħisa u nadifa hija l-enerġija li ma nużawx, u għalhekk il-Kummissjoni qed tipproponi li l-prinċipju “l-Effiċjenza Enerġetika tiġi l-Ewwel” jinkiteb fil-liġi tal-UE u li ssaħħaħ il-miżuri għall-effiċjenza enerġetika bir-reviżjoni tad-Direttiva dwar l-Effiċjenza Enerġetika. Dan billi nużaw inqas enerġija, innaqqsu l-ispiża tat-tranżizzjoni ekoloġika, innaqqsu l-kontijiet tad-dawl tagħna u nużaw inqas riżorsi naturali. Illum l-UE tinsab fuq quddiem fil-qasam tal-enerġija rinnovabbli u diġà ħadet miżuri sinifikanti biex tagħti spinta lill-użu tagħha. Madwar l-UE, is-sehem tal-enerġija rinnovabbli fil-konsum finali tal-enerġija żdied minn 9.6 % fl-2004 għal 19.7 % fl-2019. Bħalissa, 34 % tal-elettriku tagħna ġej minn sorsi rinnovabbli. Hemm bżonn żewġ affarijiet biex jiżdied is-sehem tal-enerġija rinnovabbli: isiru investimenti fit-teknoloġiji tal-enerġija rinnovabbli eżistenti u ġodda biex tiżdied il-produzzjoni (u jitnaqqsu aktar l-ispejjeż tal-produzzjoni); u tinħoloq sistema tal-enerġija li tkun kapaċi tintegra proporzjon kbir ta' sorsi tal-enerġija rinnovabbli għall-utenti finali bl-aktar mod effiċjenti possibbli. Dawn il-ħtiġijiet qed jiġu indirizzati fil-proposta tal-Kummissjoni biex tiġi riveduta d-Direttiva dwar l-Enerġija Rinnovabbli, li se tipprovdi ċertezza lill-investituri b'aktar appoġġ għas-sorsi tal-enerġija rinnovabbli fis-setturi li m'għamlux progress mgħaġġel biżżejjed u bi promozzjoni speċifika tal-użu tal-fjuwils rinnovabbli bħall-idroġenu f'setturi li diffiċli jiġu dekarbonizzati. Il-miżuri addizzjonali li se jżidu l-effiċjenza tal-proċessi tal-għoti tal-permessi u l-promozzjoni tal-kuntratti diretti bejn il-produtturi u l-konsumaturi, se jżidu wkoll l-attraenza tal-proġetti tal-enerġija rinnovabbli għall-investituri privati. 2. L-enerġija rinnovabbli u l-effiċjenza enerġetika, kif se jikkontribwixxu għal partijiet oħra ta' dan il-pakkett? L-enerġija qiegħda wkoll fil-qalba ta' partijiet oħra tal-pakkett ta' proposti ppreżentat illum. L-aġġustament tal-livelli minimi ta' tassazzjoni għall-kontenut tal-karbonju tat-trasportaturi tal-enerġija, kif propost fir-reviżjoni tad-Direttiva dwar it-Tassazzjoni tal-Enerġija se jagħmel il-fjuwils ekoloġiċi finanzjarjament aktar attraenti u se jkompli jinċentiva l-bidla għal sorsi rinnovabbli (ara l-Memo). Bl-istess mod, is-Sistema msaħħa għall-Iskambju ta' Kwoti tal-Emissjonijiet tal-UE għall-industrija u l-ġenerazzjoni tal-enerġija u s-sistema ġdida għall-iskambju ta' kwoti tal-emissjonijiet għat-trasport u għall-fjuwils użati fil-bini se jipprovdu sinjal finanzjarju qawwi biex jitnaqqas l-użu tal-enerġija u jiżdied is-sehem tal-enerġija rinnovabbli fil-produzzjoni tal-elettriku, fl-industrija u fit-trasport (ara l-Memo). Il-mekkaniżmu ta' Aġġustament tal-Karbonju fil-Fruntiera se jiżgura li r-rilokazzjoni tal-emissjonijiet tal-karbonju fl-elettriku u fl-industrija tiġi indirizzata b'mod li jinċentiva u jippremja l-politiki ambizzjużi dwar il-klima u l-enerġija (ara l-Memo). Ir-Regolament dwar l-Infrastruttura tal-Fjuwils Alternattivi, l-istandards tal-emissjonijiet tas-CO2 għall-karozzi u l-vannijiet, u l-inizjattivi għall-fjuwils sostenibbli tal-avjazzjoni u tat-trasport marittimu huma wkoll marbutin mill-qrib mal-politika tal-enerġija (ara l-Memo). Sa tmiem is-sena, il-Kummissjoni se tipproponi wkoll li tirrevedi d-Direttiva dwar ir-Rendiment tal-Bini fl-Użu tal-Enerġija, u se tistabbilixxi miżuri konkreti għad-dekarbonizzazzjoni tal-gass u għall-appoġġ tas-suq emerġenti tal-idroġenu, u għat-tnaqqis tal-emissjonijiet tal-metan. 3. Id-Direttiva riveduta dwar l-Enerġija Rinnovabbli se żżid il-miri fil-livell tal-UE u dak nazzjonali? Fl-2019, is-sehem tal-enerġija rinnovabbli fl-UE kollha kemm hi kien 19.7 % – fit-triq it-tajba biex tintlaħaq il-mira kollettiva ta' 20 % sal-2020. Madankollu, il-progress varja ħafna minn Stat Membru għal ieħor (Eurostat, 2019). Id-Direttiva dwar l-Enerġija Rinnovabbli tal-2018 stabbiliet mira għall-2030 ta' mill-inqas 32 % ta' sorsi rinnovabbli fit-taħlita tal-enerġija tal-UE, abbażi tal-kontributi nazzjonali. Meta l-Istati Membri ppreżentaw il-Pjanijiet Nazzjonali għall-Enerġija u l-Klima (NECP) tagħhom fl-2020, l-impatt kumulattiv tas-27 pjan diġà mar lil hinn minn din iċ-ċifra, u ammonta għal previżjoni ta' sehem ta' 33.1-33.7 % għas-sorsi ta' enerġija rinnovabbli, abbażi tal-miżuri mħabbra. Madankollu, biż-żieda fl-ambizzjoni klimatika – biex jinkiseb tnaqqis nett ta' 55 % fl-emissjonijiet tal-gassijiet serra sal-2030, meta mqabbel mal-livelli tal-1990 – huwa ċar li l-mira tal-UE jeħtieġ tkun aktar ambizzjuża. Il-proposta tal-lum iżżid il-mira vinkolanti fil-livell tal-UE għall-enerġija rinnovabbli għal 40 %. L-Istati Membri se jkollhom bżonn iżidu l-kontribut tagħhom sabiex kollettivament jiksbu l-mira l-ġdida billi jibnu fuq l-ambizzjoni deskritta fl-NECP rispettiv tagħhom. 4. Id-Direttiva dwar l-Enerġija Rinnovabbli kif se tippromwovi l-użu tal-enerġija rinnovabbli? Is-sorsi tal-enerġija rinnovabbli kollha huma meħtieġa biex jintlaħqu l-miri ta' tnaqqis tal-emissjonijiet tal-UE għall-2030 u biex tinkiseb in-newtralità klimatika sal-2050. Il-proposta ma tippreskrivix liema teknoloġiji għandhom jintużaw, iżda tistabbilixxi miri għas-setturi ekonomiċi ewlenin li jikkontribwixxu għad-domanda għall-enerġija: Id-Direttiva tagħti wkoll spinta addizzjonali lill-bijofjuwils avvanzati u tintroduċi sottomiri għall-idroġenu rinnovabbli u għall-fjuwils sintetiċi dderivati mill-idroġenu: Dawn il-miri huma allinjati mal-ambizzjoni tal-Istrateġija tal-UE dwar l-Idroġenu li sal-2030 tiġi introdotta kapaċità ta' 40GW għall-elettrolizzaturi. F'konformità mal-istrateġija tal-Integrazzjoni tas-Sistema tal-Enerġija tal-UE tas-sena l-oħra, id-Direttiva riveduta tindirizza l-ostakli għat-teknoloġiji speċifiċi li huma kruċjali għal sistema tal-enerġija ċirkolari aktar integrata – bħat-tisħin distrettwali – u tippromwovi l-użu tal-elettriku rinnovabbli fit-trasport u fis-settur tat-tisħin u t-tkessiħ, kif ukoll l-idroġenu rinnovabbli, li huwa meħtieġ għal setturi li mhux faċli biex jiġu elettrifikati. Il-Kummissjoni qed tipproponi li tistabbilixxi sistema ta' ċertifikazzjoni fl-UE kollha għall-fjuwils rinnovabbli (inkluż l-idroġenu) biex tappoġġa l-użu ta' taħlita adegwata tal-enerġija li tkun kapaċi twettaq l-ambizzjoni klimatika akbar tal-UE. Meta niġu għall-enerġija rinnovabbli lil hinn mill-kosta madwar l-UE, id-direttiva attwali tinkludi għażliet għall-kooperazzjoni transfruntiera tal-Istati Membri fuq bażi volontarja. Il-proposta qed iżżid ir-rekwiżiti biex tiżgura l-iżvilupp ta' proġetti pilota konġunti. Barra minn hekk, il-Kummissjoni se tħejji gwida dwar il-permessi biex tiżgura infurzar rapidu tar-regoli attwali u l-iffissar tal-aħjar prattiki. 5. Il-Kummissjoni kif se tiżgura li l-bijoenerġija tkun sostenibbli? Il-bijoenerġija hija parti ewlenija mis-sistema tal-enerġija tal-UE, u tirrappreżenta 12 % mit-taħlita tal-enerġija ġenerali u 60 % mill-konsum tal-enerġija rinnovabbli. L-użu sostenibbli tal-bijoenerġija jikkontribwixxi għad-dekarbonizzazzjoni tal-ekonomija tal-UE. In-newtralità klimatika se teħtieġ ammonti dejjem akbar ta' enerġija rinnovabbli u l-bijoenerġija sostenibbli se tkompli taqdi rwol importanti. Dan huwa partikolarment importanti għas-setturi diffiċli biex jitrażżnu fil-kuntest ta' sistema tal-enerġija integrata (eż. it-trasport heavy-duty u fl-industrija). Għal diversi Stati Membri, il-bijoenerġija hija indispensabbli wkoll fit-tranżizzjoni tagħhom mill-fjuwils fossili lejn sorsi ta' enerġija aktar nodfa. Il-kriterji ta' sostenibbiltà tal-UE għall-bijoenerġija diġà ssaħħu b'mod sinifikanti fid-Direttiva tal-2018 dwar l-Enerġija Rinnovabbli sabiex jitnaqqas ir-riskju tal-produzzjoni mhux sostenibbli tal-bijoenerġija u jiġi żgurat li l-użu tagħha jkun effiċjenti u jirriżulta f'inqas emissjonijiet ta' gassijiet serra. Id-dispożizzjonijiet tagħha jkopru l-bijomassa u l-bijogass fit-tisħin u fl-enerġija, kif ukoll il-bijofjuwils għat-trasport. Id-Direttiva tinkludi wkoll salvagwardji speċifiċi għall-bijodiversità u l-klima fir-rigward tal-bijomassa tal-foresti, li tikkontribwixxi madwar 60 % tal-bijoenerġija tal-UE. Bil-proposti tal-lum, il-kriterji tas-sostenibbiltà tal-bijoenerġija tal-UE huma msaħħa aktar f'konformità mal-ambizzjoni akbar dwar il-klima u l-bijodiversità tal-Patt Ekoloġiku Ewropew: Dawn il-miżuri l-ġodda se jkomplu jiżguraw is-sostenibbiltà tal-bijomassa tal-foresta użata għall-produzzjoni tal-enerġija fl-UE. Se jippromwovu wkoll użu aktar effiċjenti tar-riżorsi tal-bijomassa, filwaqt li jimminimizzaw ir-riskju li l-injam tond ta' kwalità għolja' jiġi ddevjat mill-użi ta' valur għoli bħall-kostruzzjoni jew il-manifattura tal-għamara. Filwaqt li jenfasizza l-importanza tas-siġar għall-klima, u l-benefiċċji ambjentali u ekonomiċi li jipprovdu, il-pakkett tal-lum jinkludi wkoll l-Istrateġija l-ġdida tal-UE għall-Foresti li għandha l-għan li tkabbar iż-żona miksija bil-foresti tal-UE (ara l-Memo XX LINK). 6. Id-Direttiva dwar l-Enerġija Rinnovabbli kif tikkontribwixxi għad-dekarbonizzazzjoni tal-bini? Il-bini jikkonsma 40 % tal-enerġija użata fl-UE u jiġġenera madwar 36 % tal-emissjonijiet relatati mal-enerġija. Madwar 80 % tal-konsum tal-enerġija fil-bini huwa għat-tisħin u t-tkessiħ, filwaqt li l-bqija jmur għad-dawl u għall-apparat elettriku, bħall-magni tal-ħasil tal-ħwejjeġ, il-friġġijiet jew il-magni tal-ħasil tal-platti. Il-biċċa l-kbira tal-enerġija kkunsmata fil-bini għadha ġejja mill-fjuwils fossili, inkluż 76 % għat-tisħin u t-tkessiħ. Din hija r-raġuni għaliex id-Direttiva riveduta dwar l-Enerġija Rinnovabbli, f'konformità mal-Istrateġija tal-Mewġa ta' Rinnovazzjoni, tintroduċi miżuri aktar immirati biex tħaffef il-bidla tas-sistemi tat-tisħin u tat-tkessiħ tal-bini lejn l-enerġija rinnovabbli bħala parti mill-modifika retroattiva tal-bini. Hija tistabbilixxi objettiv biex jintlaħaq mill-inqas sehem ta' 49 % ta' enerġija rinnovabbli mill-enerġija użata fil-bini sal-2030. Dan l-objettiv jista' jintlaħaq permezz tal-elettrifikazzjoni diretta (bħall-użu tal-elettriku rinnovabbli mir-riħ u mix-xemx jew il-forniment ta' tisħin u tkessiħ permezz ta' pompi tas-sħana), permezz tat-tisħin rinnovabbli dirett (eż. l-enerġija ġeotermali u ambjentali, termali solari, eċċ.), jew permezz tat-tisħin u tat-tkessiħ distrettwali, li jistgħu jużaw sorsi tal-enerġija rinnovabbli kif ukoll is-sħana u l-kesħa mormija minn proċessi industrijali u mis-settur tas-servizzi. Il-proposta tagħmel obbligatorja l-mira attwali ta' żieda annwali minima ta' 1.1 punti perċentwali għat-tisħin u t-tkessiħ rinnovabbli, b'top-ups nazzjonali indikattivi addizzjonali biex jiggwidaw lill-Istati Membri li għadhom lura. Il-miżuri ta' appoġġ disponibbli se jkunu usa' u se jinkludu skemi ppjanati ta' sostituzzjoni tas-sistemi tat-tisħin jew skemi ta' eliminazzjoni gradwali tal-fjuwils fossili b'objettivi intermedji; ippjanar lokali u reġjonali tat-tisħin; u ftehimiet ta' xiri tas-sħana li gruppi ta' konsumaturi żgħar jistgħu jistabbilixxu. Id-Direttiva riveduta tiżgura wkoll li jiġu żviluppati sistemi moderni ta' tisħin u tkessiħ distrettwali biex jisfruttaw l-enerġija rinnovabbli lokali, bħas-sorsi ġeotermali, ambjentali u termali solari, u biex jintegraw b'mod kosteffettiv l-elettriku rinnovabbli, il-gassijiet u l-likwidi rinnovabbli għall-provvista tal-bini u utenti oħra. Biex tixpruna l-investiment meħtieġ, il-proposta tgħolli l-mira indikattiva għaż-żieda annwali fl-enerġija rinnovabbli użata fit-tisħin u t-tkessiħ distrettwali mill-1.0 punti perċentwali attwali għal 2.1 punti perċentwali. 7. Is-settur tat-trasport se jkollu juża aktar enerġija rinnovabbli? Fl-2019, is-sehem tas-sorsi rinnovabbli fis-settur tat-trasport kien biss madwar 9 % u l-emissjonijiet tat-trasport għadhom qed jiżdiedu. L-elettrifikazzjoni se jkollha rwol ewlieni fit-trasport bit-triq, filwaqt li l-idroġenu nadif u l-fjuwils sintetiċi dderivati mill-idroġenu, kif ukoll il-bijofjuwils avvanzati, se jkunu kruċjali għad-dekarbonizzazzjoni tas-settur tal-avjazzjoni u dak marittimu. Il-proposta tippromwovi speċifikament il-fjuwils rinnovabbli li jiksbu l-akbar iffrankar ta' emissjonijiet tal-gassijiet serra, u tistabbilixxi mira ta' 13 % għat-tnaqqis tal-intensità tal-emissjonijiet tat-trasport, inkluż l-avjazzjoni internazzjonali u l-fjuwils tat-trasport marittimu. Din iżżid il-livell ta' ambizzjoni għall-bijofjuwils avvanzati għal 2.2 % tal-konsum tal-enerġija tas-settur tat-trasport u tintroduċi mira ta' 2.6 % għall-idroġenu u għall-fjuwils sintetiċi dderivati mill-idroġenu fis-settur. Il-proposta tintroduċi wkoll inċentivi ġodda għall-użu tal-infrastruttura meħtieġa mill-vetturi elettriċi peress li tirrikjedi li l-Istati Membri jintroduċu mekkaniżmu ta' kreditu li jippermetti lill-operaturi tal-punti tal-iċċarġjar jikkontribwixxu għall-mira. Dawn il-miżuri huma komplementari għall-istandards aktar stretti tas-CO2 li ġew proposti għall-karozzi, għall-proposta għall-implimentazzjoni riveduta tal-leġiżlazzjoni tal-infrastruttura tal-fjuwils alternattivi, kif ukoll għall-proposti dwar il-promozzjoni tal-użu tal-fjuwils rinnovabbli fis-settur marittimu u f'dak tal-avjazzjoni. 8. X'miri pproponiet il-Kummissjoni fil-livell tal-UE u f'dak nazzjonali għat-titjib fl-effiċjenza enerġetika? Il-proposta tgħolli l-livell ta' ambizzjoni tal-mira tal-effiċjenza enerġetika tal-UE u tagħmilha vinkolanti. Id-Direttiva dwar l-Effiċjenza Enerġetika tirrikjedi li l-Istati Membri kollettivament jiżguraw li l-konsum tal-enerġija jitnaqqas b'mill-inqas 9 % sal-2030 meta mqabbel max-xenarju ta' referenza tal-2020. Din il-mira ta' 9 % hija ekwivalenti għall-miri tal-effiċjenza enerġetika ta' 39 % u 36 % għall-konsum tal-enerġija primarja u finali inklużi fil-Pjan dwar il-Mira Klimatika, iżda hija sempliċiment imqabbla mal-projezzjonijiet aġġornati tax-xenarju bażi li saru fl-2020. Il-mira l-ġdida tikkorrispondi għal konsum massimu ta' enerġija primarja ta' 1023 miljun tunnellata ta' ekwivalenti taż-żejt [Mtoe] u ta' konsum tal-enerġija finali ta' 787 Mtoe sal-2030. Il-konsum tal-enerġija finali jirrappreżenta l-enerġija kkunsmata mill-utenti finali, filwaqt li l-konsum tal-enerġija primarja jinkludi wkoll dak li jintuża għall-produzzjoni u l-provvista tal-enerġija. L-Istati Membri se jikkontribwixxu biex tintlaħaq il-mira kumplessiva tal-UE permezz ta' kontributi nazzjonali indikattivi bbażati fuq punti ta' riferiment ta' taħlita ta' kriterji, li jirriflettu ċ-ċirkostanzi nazzjonali ta' kull pajjiż. Dawn jinkludu l-intensità tal-enerġija, il-PDG per capita u l-potenzjal ta' ffrankar tal-enerġija, biex jikkomplementaw ir-rati fissi tat-tnaqqis tal-enerġija. Meta l-pajjiżi jaqgħu lura fl-għoti tal-kontribuzzjonijiet nazzjonali tagħhom, jiskattaw “mekkaniżmi ta' kumpens” imsaħħa. Il-gwadanji fl-effiċjenza enerġetika fl-ekonomija kollha se jgħoddu għall-mira ewlenija ta' 9 % tad-Direttiva dwar l-Effiċjenza Enerġetika, inkluż dawk miksuba b'użu aktar mgħaġġel ta' sorsi tal-enerġija rinnovabbli, standards tas-CO2 aktar ambizzjużi għall-karozzi u l-applikazzjoni tal-ETS għal setturi ġodda. Barra minn hekk, il-proposta kważi tirdoppja l-obbligu annwali tal-iffrankar tal-enerġija, li jeħtieġ jiġi ssodisfat individwalment mill-Istati Membri kollha, flimkien mal-iffrankar li jiksbu permezz tal-implimentazzjoni tal-leġiżlazzjoni tal-UE. L-obbligu tal-iffrankar tal-enerġija huwa wieħed mill-istrumenti ta' politika ewlenin biex jiġi żgurat li l-ekonomija Ewropea tkun aktar effiċjenti fl-użu tal-enerġija. L-Istati Membri se jkunu meħtieġa jiksbu ffrankar ġdid fil-konsum finali tal-enerġija ta' mill-inqas 1.5 % kull sena mill-2024 sal-2030,'il fuq mil-livell attwali ta' 0.8 %. Dan huwa strument importanti tad-Direttiva dwar l-Effiċjenza Enerġetika, li jgħin biex jixpruna l-iffrankar attiv tal-enerġija f'setturi tal-użu finali bħas-settur tal-bini, tal-industrija u tat-trasport, u għalhekk jikkontribwixxi għall-mira kumplessiva tal-UE. 9. Xi rwol se jkollu s-settur pubbliku fil-promozzjoni tal-effiċjenza enerġetika? Is-settur pubbliku għandu rwol importanti x'jaqdi fil-promozzjoni tal-effiċjenza enerġetika – l-ewwel nett biex iservi ta' mudell għan-negozji u ċ-ċittadini, iżda wkoll minħabba l-livell għoli ta' konsum tal-enerġija fil-bini u s-servizzi pubbliċi. L-istimi tal-Kummissjoni jindikaw li l-attivitajiet tas-settur pubbliku – l-edukazzjoni, is-saħħa u s-servizzi soċjali, it-trasport pubbliku, il-provvista u t-trattament tal-ilma, u d-dwal tat-toroq – flimkien jużaw madwar 50 Mtoe fis-sena, li huwa 5 % tal-konsum tal-enerġija finali tal-UE. Għal dawn ir-raġunijiet, il-proposta tinkludi obbligu speċifiku għas-settur pubbliku biex jikseb tnaqqis annwali fil-konsum tal-enerġija ta' 1.7 %. Barra minn hekk, l-Istati Membri huma meħtieġa jirrinnovaw kull sena mill-inqas 3 % tal-erja totali tal-art tal-binjiet li jkunu proprjetà tal-livelli kollha tal-amministrazzjoni pubblika. Il-korpi pubbliċi se jkollhom ukoll iqisu b'mod sistematiku r-rekwiżiti tal-effiċjenza enerġetika fl-akkwist pubbliku tagħhom ta' prodotti, servizzi, bini u xogħlijiet. L-awtoritajiet pubbliċi għandhom jippromwovu l-użu tal-kuntratti għall-prestazzjoni tal-enerġija b'mod partikolari għal binjiet mhux residenzjali kbar (aktar minn 1 000 m2) li għandu jiġi rinnovat. Sabiex jitneħħew l-ostakli għall-kuntratti għall-prestazzjoni tal-enerġija, l-Istati Membri jeħtieġ li jistabbilixxu punti uniċi ta' servizz u servizzi ta' konsulenza billi jappoġġaw lill-kumpaniji tas-servizzi tal-enerġija (ESCOs) u lill-klijenti tagħhom fit-tħejjija tal-proġetti u jidentifikaw l-aħjar soluzzjonijiet għall-finanzjament. Anki d-disponibbiltà tal-ħiliet u t-taħriġ lill-professjonijiet tal-effiċjenza enerġetika huma importanti. Għalhekk, il-proposta tinkludi rekwiżiti aktar b'saħħithom biex jiġi żgurat li dawn il-ħiliet jiġu vvalutati regolarment. 10. Kif se tippromwovu l-effiċjenza enerġetika għall-konsumaturi, għas-sidien tad-djar u għall-inkwilini? Il-miżuri mmirati għall-effiċjenza enerġetika huma mod effettiv biex jittaffa l-faqar enerġetiku, peress li dawn inaqqsu l-użu ġenerali tal-enerġija kif ukoll il-kontijiet. Il-bdil tat-twieqi u l-insular tal-ħitan jistgħu jipprovdu ffrankar u titjib konsiderevoli fil-kwalità tal-ħajja taċ-ċittadini. Kull Stat Membru se jkollu jiżgura li sehem speċifiku tal-iffrankar tal-enerġija jkun iffukat fuq il-konsumaturi vulnerabbli, fuq persuni affettwati mill-faqar enerġetiku u fuq persuni li jgħixu f'akkomodazzjoni soċjali. Is-sehem tal-isforzi li għandhom jiġu ffukati fuq l-aktar komunitajiet żvantaġġati se jirrifletti s-sehem tal-popolazzjoni li jaqa' f'din il-kategorija f'kull Stat Membru. Dan se jirrikjedi miżuri bikrija u effettivi għat-titjib tal-effiċjenza enerġetika, anke biex jiġi indirizzat xi effett distributtiv possibbli li jirriżulta mill-applikazzjoni tas-Sistema għall-Iskambju ta' Kwoti tal-Emissjonijiet għall-bini. Ir-rinnovazzjoni tal-bini hija prijorità ewlenija fil-Faċilità tal-UE għall-Irkupru u r-Reżiljenza ta' €672.5 biljun u hija prominenti fil-pjanijiet nazzjonali rispettivi. Il-Kummissjoni qed tipproponi li twaqqaf Fond Soċjali għall-Klima li jappoġġja l-investiment fid-dekarbonizzazzjoni tal-bini u tat-trasport, filwaqt li jindirizza l-faqar enerġetiku. Illum, fil-biċċa l-kbira tal-każijiet meta bini jkun jeħtieġ rinnovazzjoni, ma hemmx regoli għal diviżjoni ġusta u raġonevoli tal-ispejjeż u tal-benefiċċji bejn is-sidien tal-proprjetà u l-inkwilini. Il-proposta ssaħħaħ l-obbligu għall-Istati Membri li jneħħu l-ostakli li huma magħrufa bħala “inċentivi opposti” (split incentives) bejn is-sidien, li normalment ikollhom iħallsu għall-miżuri tal-effiċjenza enerġetika, u l-inkwilini, li jistgħu jibbenefikaw direttament minnhom. Il-proposta tirrikjedi li l-pajjiżi tal-UE jistabbilixxu miżuri ta' protezzjoni tal-konsumaturi u ta' sensibilizzazzjoni u li jappoġġjaw id-djalogu multilaterali bejn is-sidien u l-organizzazzjonijiet tal-inkwilini, l-organizzazzjonijiet tal-konsumaturi, il-komunitajiet tal-enerġija rinnovabbli, il-komunitajiet tal-enerġija taċ-ċittadini u l-awtoritajiet lokali u reġjonali. Dan id-djalogu għandu jirriżulta fi proposti għal miżuri aċċettabbli għal kulħadd, u fl-inċentivi u l-linji gwida meħtieġa. Ir-reviżjoni li qed titħejja tad-Direttiva dwar ir-Rendiment tal-Bini fl-Użu tal-Enerġija se tħares ukoll lejn l-introduzzjoni ta' standards minimi tal-prestazzjoni tal-enerġija li jkunu effettivi fl-indirizzar tar-rinnovazzjoni fil-kuntest tal-inċentivi opposti. In-nuqqas ta' għarfien dwar il-benefiċċji potenzjali mit-titjib fl-effiċjenza enerġetika huwa ostaklu importanti għall-investiment. Il-proposta għalhekk tagħti mandat lill-Istati Membri biex jistabbilixxu punti uniċi ta' servizz biex il-konsumaturi jkunu jistgħu jiksbu informazzjoni u assistenza dwar għaliex għandhom jiffrankaw l-enerġija u kif. 11. Kif se tiġi ffinanzjata t-tranżizzjoni tal-enerġija? Biex jitnaqqsu l-emissjonijiet tal-gassijiet serra b'55 % sal-2030, meta mqabbel mal-livelli tal-1990, l-UE se jkollha bżonn tinvesti €392 biljun aktar kull sena fis-sistema tal-enerġija milli kienet tagħmel fil-perjodu 2011-2020. L-effiċjenza enerġetika qed taffaċċja waħda mill-ikbar lakuni fl-investiment, li hija stmata għal madwar €165 biljun. Dawn huma l-investimenti addizzjonali meħtieġa kull sena fis-settur tal-bini (sorsi ta' enerġija rinnovabbli u effiċjenza enerġetika) bejn l-2021 u l-2030 minħabba l-mira klimatika miżjuda. Il-biċċa l-kbira tal-investimenti meħtieġa se jkollhom jiġu minn fondi privati u diġà qed naraw żieda fil-finanzjament privat li jiddependi purament fuq id-dħul mis-suq. Minkejja dan, il-fondi pubbliċi għad għandhom rwol importanti fl-istimolu tal-investiment privat. Hemm għadd ta' programmi ġodda u eżistenti fil-Qafas Finanzjarju Pluriennali u n-NextGenerationEU biex jappoġġaw it-tranżizzjoni tal-enerġija. L-istrument ewlieni tal-UE li se jappoġġa l-investimenti fit-tranżizzjoni tal-enerġija fil-futur immedjat se jkun il-Faċilità għall-Irkupru u r-Reżiljenza ta' €672.5 biljun, li trid talloka mill-inqas 37 % minnha għall-azzjoni klimatika. Ħafna Stati Membri kkonfermaw l-intenzjoni tagħhom li jonfqu ammonti sinifikanti fuq l-effiċjenza enerġetika u fuq l-enerġija rinnovabbli fil-pjanijiet nazzjonali tagħhom għall-irkupru u r-reżiljenza, u b'miri speċifiċi għall-binjiet bl-agħar prestazzjoni u għall-unitajiet domestiċi f'faqar enerġetiku. Barra minn hekk, 30 % tal-baġit pluriennali tal-UE mill-2021 sal-2027 huwa ddedikat għall-infiq relatat mal-klima. Sehem sinifikanti mill-fondi tal-Politika ta' Koeżjoni se jkompli jiġi allokat għas-sorsi ta' enerġija rinnovabbli, l-effiċjenza enerġetika u r-rinnovazzjoni tal-bini. Permezz ta' strumenti finanzjarji u assistenza teknika apposta, bħall-Faċilità ELENA, InvestEU se jimmobilizza l-investimenti privati u pubbliċi fil-pajjiżi kollha tal-UE. Il-Fond għal Tranżizzjoni Ġusta, b'baġit ġenerali ta' €17.5 biljun, se jtaffi l-ispejjeż soċjali u ekonomiċi li jirriżultaw mit-tranżizzjoni lejn ekonomija newtrali għall-klima, inkluż permezz ta' investimenti f'sorsi ta' enerġija rinnovabbli, fl-effiċjenza enerġetika u fir-rinnovazzjoni tal-bini, li se jkollhom il-benefiċċju doppju li joħolqu impjiegi lokali, inaqqsu t-tniġġis u jindirizzaw il-faqar enerġetiku b'mod sostenibbli. Il-programmi ġestiti ċentralment bħal LIFE jew Orizzont Ewropa, se jkollhom prijoritajiet ta' finanzjament apposta li jappoġġaw it-tranżizzjoni ekoloġika ġusta, f'konformità mal-objettivi ġenerali tagħhom. Skont il-proposta tal-ETS, id-dħul kollu mill-irkant fil-livell tal-UE u f'dak nazzjonali jrid imur għall-investimenti ekoloġiċi, inkluż investimenti f'miżuri tal-effiċjenza enerġetika u f'sorsi tal-enerġija rinnovabbli. Il-Fond Soċjali għall-Klima propost se jappoġġa b'mod partikolari lill-unitajiet domestiċi vulnerabbli biex jiffinanzjaw ir-rinnovazzjonijiet tal-enerġija u miżuri oħra li jnaqqsu l-konsum tal-enerġija tagħhom u jippermettu bidla għal sorsi rinnovabbli. Għal aktar informazzjoni IP – Proposti leġiżlattivi biex jittrasformaw l-Ekonomija u s-Soċjetà ħalli nilħqu l-Miri Klimatiċi tagħna Webnews – Direttiva dwar l-Effiċjenza Enerġetika Riveduta (il-paġna web tad-DĠ Enerġija) Webnews – Direttiva dwar l-Enerġija Rinnovabbli Riveduta (il-paġna web tad-DĠ Enerġija) Inwettqu l-Patt Ekoloġiku Ewropew – paġna web iddedikata Inwettqu l-Patt Ekoloġiku Ewropew – vidjows u ritratti